
Parlamentul  României

Camera  Deputaților

Comisia pentru industrii și servicii






                 București, 13.09.2023
                   Nr.4c-3/297/2023
AVIZ
asupra proiectului de Lege pentru aprobarea Ordonanței de urgență a Guvernului nr.21/2023 privind Statutul lucrătorului cultural profesionist


În conformitate cu prevederile art.95 și ale art.117 alin.(3) din Regulamentul Camerei Deputaților, republicat, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru muncă și protecție socială, Comisiei pentru cultură, arte, mijloace de informare în masă și Comisiei juridice, de disciplină și imunități, care sunt sesizate în fond, cu proiectul de Lege pentru aprobarea Ordonanței de urgență a Guvernului nr.21/2023 privind Statutul lucrătorului cultural profesionist, transmis cu adresa nr. P.L.x. 309/2023 din 8 mai 2023, înregistrat la comisie sub nr.4c-3/297/2023 din 8 mai 2023.


Consiliul Legislativ, cu avizul nr.319/29.03.2023, avizează favorabil proiectul de ordonanță de urgență cu observații și propuneri preluate de inițiator.



Consiliul Economic și Social, prin adresa nr.2168/04.04.2023, avizează nefavorabil proiectul de act normativ.



Senatul, în calitate de primă Cameră sesizată, a adoptat proiectul de lege în ședința din 3 mai 2023.



Ordonanța de urgență suspusă dezbaterii are ca obiect de reglementare instituirea regimului juridic și fiscal aplicabil lucrătorilor culturali profesioniști, măsurile de susținere și dezvoltare a carierei lor profesionale și formele de organizare colectivă a acestora.

Obiectivele actului normativ constau în stabilirea unor măsuri concrete de soluționare a provocărilor specifice cu care se confruntă lucrătorii culturali profesioniști, destinate protejării acestor categorii profesionale, cum ar fi: 

- impulsionarea dezvoltării sectoarelor culturale și creative și a contribuției lor economice, stabilitatea forței de muncă și reducerea fenomenelor de brain-drain și/ sau de renunțare la profesie/ meserie, dar și susținerea reconversiei profesionale;

- dezvoltarea carierei profesionale și maximizarea potențialului creativa lucrătorilor culturali profesioniști prin programe de finanțare care să asigure accesul acestora la granturi și burse profesionale; 

- susținerea mobilității lucrătorilor culturali profesioniști; susținerea accesului la prestații sociale (pensie și asigurări de sănătate) inclusiv la asigurările pentru șomaj (prin crearea unui cadru coerent și adaptat specificului activităților culturale);

- stabilitatea și predictibilitatea cadrului de referință; inserția și menținerea activă pe piața muncii a lucrătorilor culturali; 

- crearea unui cadru legal coerent și adaptat specificului activităților prestate de lucrătorii culturali profesioniști, reglementarea accesului la prestații sociale.
Examinarea proiectului de lege a avut loc în ședința comisiei din 12 septembrie 2023.
În urma dezbaterilor și a opiniilor exprimate, membrii comisiei au hotărât, cu unanimitate de voturi, avizarea favorabilă a proiectului de Lege pentru aprobarea Ordonanței de urgență a Guvernului nr.21/2023 privind Statutul lucrătorului cultural profesionist în forma adoptată de Senat.


Prin obiectul de reglementare și conținutul său, proiectul de lege face parte din categoria legilor organice.



În conformitate cu prevederile art.75 din Constituția României, republicată, și ale art.92 alin.(9) pct.2 din Regulamentul Camerei Deputaților, republicat, Camera Deputaților este Cameră decizională.

PREȘEDINTE,

Sándor Bende
Consilier parlamentar, Isabela-Patricia Robe

